b'\n_START_ARTICLE_\nKatja Mihurko Poni\xc5\xbe\n_START_SECTION_\n\xc5\xbdivljenjepis\n_START_PARAGRAPH_\nDiplomirala je leta 1995 na AGRFT z diplomsko nalogo o Thomasu Bernhardu in 1997 na Filozofski fakulteti na Oddelku za primerjalno knji\xc5\xbeevnost Filozofske fakultete v Ljubljani z diplomo Slovenske dramati\xc4\x8darke od za\xc4\x8detkov do druge svetovne vojne in na Oddelku za germanistiko Filozofske fakultete v Ljubljani z diplomo Mo\xc5\xa1ki liki v delih Elfriede Jelinek. Doktorirala je leta 2003 z disertacijo Proza in dramatika Zofke Kveder: reprezentacije \xc5\xbeenskosti v bikulturnem prostoru moderne. Od 1997 do 2006 je bila zaposlena na Splo\xc5\xa1ni in strokovni gimnaziji v Ljubljani, kjer je pou\xc4\x8devala nem\xc5\xa1\xc4\x8dino. Od leta 2007 je zaposlena kot raziskovalka na podro\xc4\x8dju literarnih ved na Institutu za kulturne \xc5\xa1tudije Univerze v Novi Gorici. Med letoma 2011 in 2015 je bila dekanica novogori\xc5\xa1ke Fakultete za humanistiko, kjer kot redna profesorica predava slovensko knji\xc5\xbeevnost od realizma do druge svetovne vojne in predmete s podro\xc4\x8dja \xc5\xa1tudij spolov. Leta 2016 je bila gostujo\xc4\x8da profesorica na Univerzi na Dunaju.\n_START_SECTION_\nDelo\n_START_PARAGRAPH_\nUkvarja se z reprezentacijami \xc5\xbeenskosti in mo\xc5\xa1kosti na podro\xc4\x8dju knji\xc5\xbeevnosti in literarne vede, objavlja \xc4\x8dlanke o \xc5\xbeenskem gibanju pred drugo svetovno vojno in uvaja v feministi\xc4\x8dno literarno vedo pristope s podro\xc4\x8dja digitalne humanistike. S prispevki s podro\xc4\x8dja dramatike sodeluje v gledali\xc5\xa1kih listih, pi\xc5\xa1e tudi recenzije. Je avtorica petih znanstvenih monografij in urednica Zbranega dela Zofke Kveder (doslej so iz\xc5\xa1le \xc5\xa1tiri knjige). Na Bor\xc5\xa1tnikovem sre\xc4\x8danju je bila leta 2007 nagrajena za izvirni esej z naslovom Jabolko si vrgel stran, nocoj bo\xc5\xa1 \xc5\xberl ananas z lupino in bodicami ali o ljubezni v dramskem opusu Gregorja Strni\xc5\xa1e. Leta 2008 je bila na Dnevih komedije predsednica strokovne \xc5\xbeirije._NEWLINE_Od leta 2014 do leta 2016 je bila \xc4\x8dlanica Komisije za \xc5\xbeenske v znanosti._NEWLINE_Med letoma 2013 in 2016 je bila \xc4\x8dlanica \xc5\xbeirije za podelitev nagrade MIRA in leta 2016 predsednica \xc5\xbeirije._NEWLINE_Leta 2013 je prejela nagrado Prometej znanosti za odli\xc4\x8dnost v komuniciranju._NEWLINE_Leta 2015 je prejela Zoisovo priznanje za znanstveno monografijo Zapisano z njenim peresom: prelomi zgodnjih slovenskih knji\xc5\xbeevnic s paradigmo nacionalne literature.'